РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број : 06-2/239-16

20. октобар 2016. године

Б е о г р а д

ЗАПИСНИК

5. СЕДНИЦЕ ОДБОРА ЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 20. ОКТОБРА 2016. ГОДИНЕ

 Седница је почела у 9:30 часова.

 Седницом је председавао Муамер Зукорлић, председник Одбора.

 Седници су присуствовали чланови Одбора: проф. др Марко Атлагић, проф. др Љубиша Стојмировић, Марко Перезановић, Богдан Обрадовић, Наташа Ст. Јовановић, проф. др Жарко Обрадовић, Милетић Михајловић, Фатмир Хасани, Ђорђе Косанић, Милена Бићанин, проф. др Жарко Кораћ, Александра Јерков и Ратко Јанков.

 Седници су присуствовали заменици чланова Одбора: Љибушка Лакатош (заменик др Владимира Орлића) и Балша Божовић (заменик Александре Јерков).

 Седници су присуствовали и представници Министарства просвете, науке и технолошког развоја: Младен Шарчевић, министар, Марко Попадић, шеф Кабинета, Весна Мандић, помоћник министра за високо образовање и Љиљана Тодоровић, виши саветник за управно-правне послове.

 На почетку седнице, председавајући је питао чланове Oдбора да ли неко има примедбу или допуну на предлог **Дневног реда** који је гласио:

1. **Разматрање Предлога закона о изменама и допунама Закона о високом образовању, у појединостима, који је поднела Влада (број 612-2318/16 од 4. октобра 2016. године).**

 За реч се јавио народни посланик **проф. др Ратко Јанков** који је најавио да ће народна посланица, мр Јасмину Николић образложити предлог за допуну дневног реда.

 **Мр Јасмина Николић** је, указујући на то да се Предлог закона разматра са закашњењем од 20 дана, чиме се прекршио Устав Републике Србије, као и да су због истека рока, студенти, како по „старом програму“, тако и по Болоњском систему образовања, изгубили статус студента, предложила да се Предлог закона врати у уставни оквир, да се дефинише његово повратно дејство као Закона од општег интереса, или да се одборским амандманом овај период учини валидним за упис, без укидања статуса студентима.

 **Председавајући** је замолио овлашћену да прецизно дефинише тачку дневног реда како би се могло гласати за њено уврштавање у Дневни ред.

 **Балша Божовић** се сложио са предлогом Јасмине Николић и додао да би Одбор требало да, у оквиру већ предложеног дневног реда, предложи усвајање амандмана којим ће се омогућити студентима, који су уписали студије 2006, 2007. и 2008. године, а нису на терету државе, да заврше студије по започетом плану и програму.

 **Проф. др Жарко Обрадовић** је указао на тода је сваки предлог закона, пре него што уђе у скупштинску процедуру, предмет разматрања Републичког секретаријата за законодавство. Такође да се, у оквиру Народне скупштине, разматра и од стране Одбора за уставна питања и законодавство и додао да су оба тела дала позитивно мишљење о усклађености Предлога закона са Уставом и другим законима. Истакао је и да не постоји потреба надлежног министарства да се предложена питања детаљније дефинишу, јер је то већ учињено у Предлогу закона.

 **Проф. др Марко Атлагић** навеоје да су факултети добили дописе од надлежног Министарства о продужетку рока. Такође, нагласио је да се још увек одржава октобарски испитни рок и да уписи почињу тек након завршетка испитног рока, чиме се покрива рок до ступања Закона на снагу.

 На предлог председавајућег, чланови Одбора су **једногласно** усвојили следећи:

 **Д н е в н и р е д:**

1. **Разматрање Предлога закона о изменама и допунама Закона о високом образовању, у појединостима, који је поднела Влада (број 612-2318/16 од 4. октобра 2016. године).**

 Пре преласка на расправу, на гласање су стављени записници **3.** и **4.** седнице Одбора, који су затим **једногласно усвојени**.

Прва тачка дневног реда **- Предлога закона о изменама и допунама Закона о високом образовању, у појединостима, који је поднела Влада (број 612-2318/16 од 4. октобра 2016. године).**

 Министар **Младен Шарчевић** је у свом уводном излагању предложио Одбору да се прихвати Амандман народног просланика Александра Мартиновића, и то:

1. Амандман на члан 1. Предлога закона који гласи:

„Члан 1. Предлога закона о изменама и допунама Закона о високом образовању мења се и гласи:

 „У Закону о високом образовању („Службени гласник РС“, бр. 76/05, 100/07- аутентично тумачење, 97/08, 44/10, 93/12, 99/13, 45/15- аутентично тумачење и 68/15) (у даљем тексту: Закон), у члану 123. став 1. мења се и гласи:

 „Студенти уписани на основне студије и на студије на вишим школама до ступања на снагу овог закона могу завршити ове студије по започетом наставном плану и програму, условима и правилима студија, најкасније до краја школске 2017/2018. године, односно до краја школске 2018/2019. године за студенте уписане на интегрисане студије из поља медеицинских наука.“

 Ст. 3. и 4. мењају се и гласе:

 „Студенти уписани на магистарске студије до ступања на снагу овог закона имају право да заврше студије по започетом плану и програму, условима и правилима студија, најкасније до краја школске 2017/2018. године.“

 „Студенти уписани на докторске студије, односно кандидати који су пријавили докторску дисертацију до ступања на снагу овог закона, имају право да заврше студије по започетом плану и програму, условима и правилима студија, односно да стекну научни степен доктора наука, најкасније до краја школске 2017/2018. године.“

 **Балша Божовић** се сложио са тим, да студентима који су на постдипломским слудијама продужи рок, али је и нагласио да треба донети амандман којим би се и студентима генерација 2006/7, 2007/8, 2008/9 такође требало продужити рок студирања.

 **Мр Александра Јерков** се сложила са предлогом Балше Божовића и додала да ће се овим генерацијама студената начинити велика неправда, ако им се не продужи рок студирања, а због високе школариме многи ће бити приморани да напусте студије. Указала је и на то, да је једино могуће решење овог проблема амандман који би поднео Одбор до почетка пленарне седнице.

 **Проф. др Љубиша Стојмировић** сложио се са предлогом да се изађе у сусрет свим сдудентима, уколико се нађе општеприхватљиво решење. Међутим, нагласио је и да се не ради о истим категоријама студената, а што је потврдио и **Марко Атлагић**. Он је такође навео да је Закон прописивао да студент који упише по програму који је тада важио, завршава студије по том плану и програму, док се студије по Болоњском систему разликују по томе што је програм стриктно орочен. Нагласио је да неће гласати за аманадман, ако буде стављен на гласање.

 **Министар Шарчевић** се сложио са констатацијом проф. Атлагића и указао на то да у овом случају не штити интерес факултета, већ нарушава сама болоњска концепција. Уједно се сложио и са господином Божовићем да продужетак студија за наведене генерације студената неће бити на штету буџета Републике Србије, да је реч о око 2000 студента за које је везано ово спорно питање, као и то да су факултети свесни овог проблема и да у складу са својим прописима покушавају да им изађу у сусрет. Истакао је да ће, као надлежни министар пратити ситуацију и о томе обавештавати Одбор, кроз редовне тромесечне извештаје о раду. Објаснио је да аутономија факултета омогућава да они самостално доносе одредбе којима се уређују ова питања, Министарство је упућивало студенте на секретаријате факултета. Уколико студентима нису биле довољно јасне те одредбе, пружена је могућност правне помоћи од стране правне службе Министарства. Оно што Министарство може урадити је да апелује на факултете да изађу у сусрет овим студетима. Нагласио је и да важећи закон прописује да студенти имају право да, на лични захтев, продуже студије за годину дана, с тим да ће плаћати минимални износ у тим случајевима. Додао је и да ће се убудуће правити листа факултета и да ће се, кроз детаљну анализу, утврдити ко манипулише овом ситуацијом.

 **Проф. др Жарко Обрадовић,** надовезујући се на излагање министра Шарчевића, истакао је да се дошло до суштине проблема јер члан 94, став 2. Закона о високом образовању даје могућност сваком студенту да се обрати високошколској установи, те да она одобри наставак школовања. Нагласио је ипак, да је проблем што факултети поступају различито у истој ситуацији из материјалних разлога. Предложио је да решење може бити договор између Министарства и факултета да се школарине не наплаћују или да се направе неке врсте социјалних карата за студенте који испуњавају услов за наставак студија.

 **Министар Шарчевић** је подсетио да се у пленуму разговарало о појединим факултетимама, попут Машинског и Природно-математичког којима су школарине углавном дефинисане као сопствени приходи за намиривање трошкова попут грејања или избацивања смећа, који су велики проблем. Указао је и на то да немају сви факултети једнака средства и најавио да ће се то транспарентно представити на сајту Министарства. Истакао је да је Министарство успоставило добре односе са факултетима и изразио наду да се ниједан неће оглушити о било коју одлуку која буде донета, као и да ће о овоме покушати, пре редовног рока, да извести надлежни Одбор. На крају је информисао присутне о плану финансирања науке, који је изложен и пред представницима Светске банке, где је навео да је формиран Савет за науку, како би се пронашло системско и трајно решење које би представљало комбиновани модел. Такође, радиће се интензивно на успостављању концепта дуалног образовања, али не само тростепеног већ и високог.

 **Балша Божовић** је истакао да сматра да предлог министра неће бити довољан и да се мора законски прецизирати решење, упркос томе што члан 94. омогућава студентима да затражи продужење студија. Указао је на то да се препоруке и одлуке Министарства неретко тумаче на различит начин међу факултетима само једног од универзитета, јер им је то у интересу. Додао је, да је сусштински проблем што су студенти ових генерација приморани роковима да иду на реупис.

 **Проф. др Жарко Обрадовић** је истакао да је основно питање да ли постоји законски основ да ова категорија студената настави студије и уколико постоји, да се Одбор тиме управља у циљу постизања решења.

 **Председник Одбора,** Муамер Зукорлић је на основи изнетог предложио да, невезано од расправе у појединостима, уз сагласност министра, Одбор донесе Закључак о томе да Министарство пропише Упутство, обавезујућег карактера, за поступање универзитета, као и да Министарство у року од три месеца поднесе извештај о примени Упутства.

 **Проф. др Жарко Обрадовић** се сложио са предлогом и додао да је неопходно и да експлицитно истаћи да је став Одбора да факултети своје акте ускладе са законом, како би се створио и правни основ за наставак студирања ове категорије студената, као и да упис за ове студенте буде бесплатан.

 **Балша Божовић** се сложио и додао још да је неопходно истаћи и да Упутство мора бити једнообразно за све високошколске установе.

 Пре преласка на одлучивање, председавајући је предложио да се о амандманима изјашњава групно што је **једногласно усвојено.**

 Одбор је обавио претрес у појединостима и Народној скупштини поднео следећи:

И З В Е Ш Т А Ј

 Одбор је у складу са чланом 164. став 1. Пословника Народне скупштине размотрио амандмане поднете на Предлог закона о изменама и допунама закона о високом образовању и одлучио да предложи Народној скупштини **да прихвати следећи амандман**, који је прихватила Влада:

- на члан 1. који је поднео народни посланик Александар Мартиновић;

 Одбор је одлучио након гласања да предложи Народној скупштини да **одбије следеће амандмане**, које није прихватила ни Влада:

- на члан 1. који је поднела народни посланик Гордана Чомић;

- на члан 1. који су заједно поднели народни посланици Ненад Чанак, Мариника Тепић, Олена Папуга и Нада Лазић;

- на члан 1. који су у истоветном тексту поднели народни посланик Зоран Живковић и народни посланик Марко Миленковић;

- на члан 1. који је поднео народни посланик Јахја Фехратовић;

- на члан 1. који су у истоветом тексту поднели народни посланик Миладин Шеварлић, народни посланик Јасмина Николић и заједно народни посланици Иван Бауер, Милорад Мијатовић, Владимир Маринковић и Предраг Јеленковић;

- члан 1. који су заједно поднели народни посланици Марко Ђуришић, Мирослав Алексић, Горан Богдановић, Ненад Константиновић и Здравко Станковић;

- на члан 1. који су заједно поднели народни посланици Балша Божовић и Горан Ћирић;

- на члан 1. који је поднео народни посланик Милан Лапчевић;

- на члан 1. који су заједно поднели народни посланици Жарко Обрадовић, Милетић Михајловић, Ђорђе Милићевић, Снежана Богосављевић Бошковић, Стефана Миладиновић, Љубинко Ракоњац и Даница Буквић;

- амандман којим се после члана 1. додаје члан 1а, који је поднела народни посланик Љупка Михајловска;

- на члан 1. који је поднео народни посланик Ратко Јанков;

- на члан 2. који је поднела народни посланик Марија Јањушевић;

- на члан 3. који је поднео народни посланик Драган Весовић;

- на члан 3. који је поднео народни посланик Срето Перић;

- на члан 4. који је поднео народни посланик Зоран Живковић;

- амандман којим се после члана 4. додаје члан 4а, који је поднео народни посланик Саша Радуловић;

- на члан 4. који је поднео народни посланик Никола Савић;

- амандман којим се после члана 4. додају нови чланови 4а, 4б и 4в, који је поднео народни посланик Душан Павловић.

 **Председавајући** је предложио да се усвоји Закључак, да Министарство просвете, науке и технолошког развоја донесе Упутство којим ће се омогућити да студенти уписани на основне студије и на студије на вишим школама, школске 2006/2007, 2007/2008 и 2008/2009, на лични захтев, продуже студирање по започетом наставном плану и програму, условима и правилима студија, још за једну годину и то без новчане накнаде, а да средства уплаћена за ту намену буду враћена студентима. У складу са тим, високошколске установе требало би да усагласе своја општа акта.

 Такође је предложено и да Министарство појача надзор у вези са спровођењем Упутства и да о његовој реализацији информише Одбор у року од три месеца.

За известиоца Одбора на седници Народне скупштине одређен је председник Одбора, Муамер Зукорлић.

 Седница је завршена 10: 45 часова.

 СЕКРЕТАР ПРЕДСЕДНИК

Драгомир Петковић Муамер Зукорлић